als_Latn dik_Latn sag_Latn
Prishtinë, 9 tetor 2013 – Kryetari i Lidhjes Demokratike të Kosovës (LDK), Isa Mustafa, u shpreh i bindur të mërkurën në mbrëmje para mbështetësve të LDK-së në kryeqytet se partia të cilën ai udhëheqë do t’i fitojë bindshëm zgjedhjet lokale në Prishtinë dhe në shumicën e komunave të Kosovës.
“LDK-ja e ka marrë rrugëtimin drejt fitores dhe dëshiroj që fitorja jonë të jetë fitore e madhe, fitore e të gjithë qytetarëve, sepse me fitoren tonë përfiton çdo qytetar i Kosovës”, tha kryetari Mustafa, duke folur në një tubim parazgjedhor në degën e katërt të LDK-së në Prishtinë.
Kryetari Mustafa tha se mbështetja e qytetarëve të Prishtinës për Lidhjen Demokratike të Kosovës është e ndjeshme dhe kjo na bën të jemi të sigurt se kësaj radhe do të fitojmë edhe më bindshëm.
“Do të vazhdojmë t’i realizojmë projektet që u premtojmë, të cilat janë në të mirën e qytetarëve të Komunës së Prishtinës, kryeqytetit të Kosovës. Sonte do të bëjmë marrëveshjen që fitorja jonë të jetë bindëse dhe t’i mundim të gjithë rivalët tanë politikë. Jam i bindur që kemi punuar mirë, kemi menaxhuar mirë, kemi ndërtuar infrastrukturë, sheshe moderne, kemi menaxhuar me efikasitet besimin e qytetarëve të Prishtinës”, tha kryetari Mustafa.
Sipas tij, LDK-së i duhet mbështetja e fuqishme e qytetarëve të Prishtinës më 3 nëntor, për t’i vazhduar projektet që do ta bëjnë Prishtinën kryeqytet të dinjitetshëm të shtetit të dinjitetshëm të Kosovës.
“Do të punojmë me ekipin e ri të këshilltarëve të mirë, me ekipin e drejtorëve të rinj të komunës, që ta bëjmë Prishtinën ashtu siç e meritoni, që ne të mburremi me punën tonë. Kërkoj votat edhe për këshilltarët tanë komunalë”, tha Mustafa.
Kryetari i Degës së Katërt të LDK-së në Prishtinë, z. Sami Hamiti, tha se gjatë qeverisjes së LDK-së me Komunën e Prishtinës janë shtuar hapësirat për arsim e jetë më të mirë.
“Pamja e lagjeve dhe e fshatrave të Prishtinës ka ndryshuar për të mirë. Shërbimet komunale janë të shpejta dhe më efikase, ndërsa mjedisi për biznes është më i përshtatshëm”, tha Hamiti.
Ai theksoi se LDK-ja kërkon rikonfirmimin e besimit të qytetarëve për pushtetin demokratik. Na duhet vota për t’i riaktivizuar potencialet e LDK-së. LDK-ja është parti e mbarë, e besimit dhe e punës së kryer me dije e djersë, e jo me paudhësi që kemi parë e shohim atje ku nuk qeverisin, por sundojnë rivalët tanë politikë”, theksoi Hamiti.
Ai u shpreh i bindur se LDK-ja do të fitojë bindshëm, siç theksoi, “për t’ua pamundësuar synimet atyre që duan t’i sjellin paudhësitë e tyre në kryeqytet”. /KI/
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn